‘Ons mag nie vorige Eskom-raad se oortredings vergeet’Argieffoto: Facebook Die DA het Sondag gesê die nuwe Eskom-raad moet stabiliteit en die uitroei van korrupsie by dié kragreus vooropstel. Natasha Mazzone, woordvoerder vir die DA, het gesê hulle wens die waarnemende uitvoerende hoof, Phakamani Hadebe, en die voorsitter, Jabu Mabuza, geluk met hul aanstellings. Volgens die DA het elkeen ŉ uitstekende agtergrond en wye finansiële en sake-ervaring. “Weens kroniese wanbestuur en die giftige invloed van die Guptas staar finansiële ineenstorting Eskom in die gesig,” het Mazzone gesê. Die DA meen die raad moet die klem plaas op sleutelkwessies soos die aanstelling van deeglik opgeleide en ervare mense in alle senior poste, die ondersoek van enige verdagte kontrakte én mense wat betrokke is by verdagte ooreenkomste, die voorrang van Eskom se finansiële stabiliteit en om meer beleggings te trek. Mazzone het ook bygevoeg net omdat daar ŉ nuwe raad is, beteken dit nie die oortredings van die vorige raadslede moet vergeet word nie. Volgens haar sal die DA elke moontlike platform gebruik om dié wat daarvan beskuldig is dat hulle deel was van staatskaping te vervolg. Maroela Media het vroeër berig die nuwe raad vir die kragvoorsiener Eskom is Saterdag aangekondig. Tyrone Seale, woordvoerder vir adj.pres. Cyril Ramaphosa, het gesê dít is te danke aan ŉ vergadering tussen Ramaphosa, pres. Jacob Zuma, Lynne Brown, minister van openbare betrekkinge, en Malusi Gigaba, minister van finansies, Vrydag om die dringende uitdagings by die maatskappy te bespreek. “Eskom is noodsaaklik vir die Suid-Afrikaanse ekonomie. Dit is ŉ sleutel tot ekonomiese groei en sosiale transformasie en sy finansiële en bedryfsposisie kan ŉ reuse-invloed op die land hê,” het Seale gesê. Die nuwe raad is Jabu Mabuza (voorsitter), Sifiso Dabengwa, Sindi Mabaso-Koyana, Mark Lamberti, Tshepo Mongalo, Malegapuru Makgoba, Busisiwe Mavuso, Nelisiwe Magubane, Rod Crompton, George Sebulela, Pulane Molokwane, Banothile Makhubela en Jacky Molisane.